Il-Kummissjoni Ewropea ddeċidiet li testendi sal-31 ta' Diċembru 2021 il-Qafas Temporanju dwar l-Għajnuna mill-Istat adottat fid-19 ta' Marzu 2020 biex jappoġġa l-ekonomija fil-kuntest tat-tifqigħa tal-coronavirus. Il-Kummissjoni ddeċidiet ukoll li tespandi l-kamp ta' applikazzjoni tal-Qafas Temporanju billi żżid il-limiti massimi stabbiliti fih u billi tippermetti l-konverżjoni ta' ċerti strumenti ripagabbli f'għotjiet diretti sal-aħħar tas-sena d-dieħla. Il-Viċi President Eżekuttiv Margrethe Vestager, inkarigata mill-politika tal-kompetizzjoni, qalet “Hekk kif it-tifqigħa tal-coronavirus tippersisti għal aktar żmien milli konna qed nittamaw, jeħtieġ li nibqgħu niżguraw li l-Istati Membri jkunu jistgħu jipprovdu lin-negozji bl-appoġġ meħtieġ biex jarawha. Illum, estendejna l-applikazzjoni tal-Qafas Temporanju sal-aħħar tas-sena. Żidna wkoll il-limiti massimi ta' ċerti miżuri stabbiliti fil-Qafas Temporanju u pprovdejna inċentivi biex jintużaw strumenti ripagabbli, billi ppermettejna l-konverżjoni ta' ċertu self u strumenti oħra ripagabbli f'għotjiet diretti aktar tard. B'dan il-mod, aħna nippermettu lill-Istati Membri jagħmlu użu sħiħ mill-flessibbiltà tar-regoli dwar l-għajnuna mill-Istat biex jappoġġaw l-ekonomiji tagħhom, filwaqt li jillimitaw id-distorsjonijiet għall-kompetizzjoni.” Estensjoni tal-Qafas Temporanju Il-Kummissjoni qiegħda kontinwament teżamina l-ħtieġa li tkompli tadatta l-Qafas Temporanju. Il-Qafas Temporanju kien mistenni li jiskadi fit-30 ta' Ġunju 2021, ħlief għall-miżuri ta' rikapitalizzazzjoni li setgħu jiġu konċessi sat-30 ta' Settembru 2021. Fid-dawl tal-persistenza u l-evoluzzjoni tat-tifqigħa tal-coronavirus, l-emenda tal-lum testendi l-miżuri kollha stabbiliti fil-Qafas Temporanju, inklużi l-miżuri ta' rikapitalizzazzjoni, sal-31 ta' Diċembru 2021. Żieda fil-limiti massimi tal-għajnuna B'kont meħud tal-inċertezza ekonomika kontinwa u l-miżuri estiżi tal-gvern biex tiġi limitata l-attività ekonomika sabiex jitwaqqaf it-tixrid tal-virus, l-emenda tal-lum iżżid ukoll il-limiti massimi stabbiliti fil-Qafas Temporanju għal ċerti miżuri ta' appoġġ: Konverżjoni ta' strumenti ripagabbli f'għotjiet diretti Il-Kummissjoni se tippermetti wkoll lill-Istati Membri jikkonvertu sal-31 ta' Diċembru 2022 strumenti rimborżabbli (eż. garanziji, self, avvanzi ripagabbli) mogħtija taħt il-Qafas Temporanju f'forom oħra ta' għajnuna, bħal għotjiet diretti, sakemm jiġu ssodisfati l-kundizzjonijiet tal-Qafas Temporanju. Fil-prinċipju, tali konverżjoni ma tistax taqbeż il-limiti massimi l-ġodda għal ammonti limitati ta' għajnuna (EUR 225,000 għal kull kumpanija attiva fil-produzzjoni primarja ta' prodotti agrikoli, EUR 270,000 għal kull kumpanija attiva fis-settur tas-sajd u tal-akkwakultura, u EUR 1.8 miljun għal kull kumpanija attiva fis-setturi l-oħra kollha). Dan għandu l-għan li jipprovdi inċentivi lill-Istati Membri biex jagħżlu, l-ewwel nett, strumenti ripagabbli bħala forma ta' għajnuna. Estensjoni tat-tneħħija temporanja tal-pajjiżi kollha mil-lista ta' pajjiżi “b'riskju kummerċjabbli” skont il-Komunikazzjoni dwar l-assigurazzjoni għall-esportazzjoni bi kreditu għal żmien qasir Fl-aħħar nett, meta wieħed iqis in-nuqqas ġenerali kontinwu ta' kapaċità privata suffiċjenti biex jiġu koperti r-riskji ekonomikament ġustifikabbli kollha għall-esportazzjonijiet lejn il-pajjiżi mil-lista ta' pajjiżi b'riskju kummerċjabbli, l-emenda tipprevedi estensjoni sal-31 ta' Diċembru 2021 (bħalissa sat-30 ta' Ġunju 2021) tat-tneħħija temporanja tal-pajjiżi kollha mil-lista ta' pajjiżi “b'riskju kummerċjabbli” skont il-Komunikazzjoni dwar l-assigurazzjoni għall-esportazzjoni bi kreditu għal żmien qasir. Sfond dwar il-Qafas Temporanju u ħidma li għaddejja biex tiġi appoġġjata l-Faċilità għall-Irkupru u r-Reżiljenza Fid-19 ta' Marzu 2020, il-Kummissjoni adottat Qafas Temporanju ġdid dwar l-għajnuna mill-Istat biex jingħata sostenn lill-ekonomija fil-kuntest tat-tifqigħa tal-coronavirus, abbażi tal-Artikolu 107(3)(b) tat-Trattat dwar il-Funzjonament tal-Unjoni Ewropea. Il-Qafas Temporanju ġie emendat għall-ewwel darba fit-3 ta' April 2020 biex jiżdiedu l-possibbiltajiet għall-appoġġ pubbliku għar-riċerka, l-ittestjar u l-produzzjoni ta' prodotti rilevanti biex tiġi miġġielda t-tifqigħa tal-coronavirus, biex jitħarsu l-impjiegi u biex tiġi sostnuta aktar l-ekonomija. Reġa' ġie emendat fit-8 ta' Mejju 2020 biex jippermetti miżuri ta' rikapitalizzazzjoni u ta' dejn subordinat, u fid-29 ta' Ġunju 2020 biex ikompli jappoġġja lill-kumpaniji mikro, żgħar u ġodda u jinċentiva l-investimenti privati. Fit-13 ta' Ottubru 2020, hija adottat ir-raba' emenda biex testendi il-Qafas Temporanju u biex tippermetti għajnuna li tkopri parti mill-kostijiet fissi mhux koperti tal-impriżi milquta mill-kriżi. Il-Qafas Temporanju jirrikonoxxi li l-ekonomija kollha tal-UE qed tesperjenza taqlib serju. Dan jippermetti li l-Istati Membri jużaw il-flessibbiltà sħiħa prevista skont ir-regoli dwar l-għajnuna mill-Istat biex jagħtu sostenn lill-ekonomija, filwaqt li jillimitaw il-konsegwenzi negattivi fuq il-kundizzjonijiet ekwi fis-Suq Uniku. Apparti minn hekk, hekk kif l-Ewropa timxi mill-ġestjoni tal-kriżi lejn irkupru ekonomiku, il-kontroll tal-għajnuna mill-Istat se jakkumpanja u jiffaċilita wkoll l-implimentazzjoni tal-Faċilità għall-Irkupru u r-Reżiljenza. F'dan il-kuntest, fil-21 ta' Diċembru 2020, il-Kummissjoni ppubblikat għadd ta' mudelli gwida dwar l-għajnuna mill-Istat li jkopru diversi tipi ta' proġetti ta' investiment f'konformità mal-“inizjattivi ewlenin Ewropej” tal-Istrateġija Annwali tal-Kummissjoni għat-Tkabbir Sostenibbli 2021. Dawn il-mudelli huma maħsuba biex jassistu lill-Istati Membri fit-tfassil tal-pjanijiet ta' rkupru nazzjonali tagħhom f'konformità mar-regoli tal-UE dwar l-għajnuna mill-Istat. Il-Kummissjoni se tivvaluta n-notifiki kollha dwar l-għajnuna mill-Istat riċevuti mill-Istati Membri fil-kuntest tal-Faċilità għall-Irkupru u r-Reżiljenza bħala kwistjoni ta' prijorità. Barra minn hekk, l-Istati Membri li beħsiebhom jimmodifikaw il-miżuri ta' għajnuna eżistenti sabiex jestendu t-tul ta' żmien tagħhom sal-31 ta' Diċembru 2021, iżidu l-baġit tagħhom jew jallinjawhom mal-Qafas Temporanju, kif emendat illum (inklużi limiti massimi ogħla għal kull kumpanija), jistgħu jinnotifikaw tali emendi f'notifika blokk. Dan se jnaqqas il-piż amministrattiv għall-Istati Membri.